Forsøgsordningen, hvor 17-årige kan tage kørekort og sætte sig bag rattet med en erfaren bilist ved siden af, er stødt på problemer.

Det viser sig nemlig, at stadig flere af de 17-årige kører bilen alene og dermed bryder loven. Ifølge nye tal fra Rigspolitiet er der sket en firedobling i antallet af sigtelser af 17-årige med kørekort, der kører uden ledsager på ét år - fra 43 i 2017 til 162 i 2018.

Den markante stigning overrasker ikke René Arnt, der er landsformand for Dansk Kørelærerunion.

Læs også : Efter et års forsøg med kørekort til 17-årige: V klar til permanent ordning

- Vi har en opfattelse af, at tallene er meget, meget større, end det, der ses i statistikkerne. Vi hører fra medlemmer i hele landet, at de ser mange af deres tidligere elever, der kører rundt i trafikken uden ledsager. Vi hører, at det er et stort problem, siger han.

Hvis en 17-årig bliver taget i at køre i bil uden en ledsager, er straffen minimum 3.000 kroner i bøde. Men den straf skal der kigges på, mener Pernille Ehlers, der er specialkonsulent i Rådet for Sikker Trafik.

- Vi tror, at det vil have en effekt, hvis der kommer en sanktion, der gør, at man mister førerretten. Det er klart noget, der skal kigges på, når ordningen skal evalueres, siger hun.

- Tager lige chancen

Tyskland, Holland og Norge har samme forsøgsordning med 17-årige som i Danmark - og i nogle lande er straffen for at køre uden en erfaren bilist, at man ryger ud af ordningen.

- Vi ved fra andre lande med tilsvarende ordninger, at straffen er, at du mister førerretten og først må køre igen, når du bliver 18. I nogle lande skal man også op til en ny køre- og teoriprøve, siger Pernille Ehlers.

Hun mener, at udviklingen med flere sigtelser af 17-årige med kørekort kan skyldes, at nogle tænker, at "de lige tager chancen".

- Det kan også tyde på, at forældrene måske ikke opfatter det som specielt alvorligt at køre uden ledsager. Men det er det. Hele meningen med ordningen er jo, at man skal opnå rutine og erfaring ved at køre med en erfaren bilist, indtil man bliver 18, siger Pernille Ehlers.

Også René Arnt fra Dansk Kørelærerunion bakker op om hårdere sanktioner over for de unge, der bryder loven.

- Der er ingen tvivl om, at politikerne bør skærpe sanktionerne, så de unge forstår alvoren og følger de spilleregler, der er, siger han.

Råd: Ordningen er god

Ifølge Rådet for Sikker Trafik skal den kedelige udvikling med flere sigtelser dog ikke skygge for, at ordningen som helhed er fornuftig.

- Rigtig mange 17-årige kører pænt og får trænet meget med deres forældre. Det er en stor fordel for trafiksikkerheden, at de har fået rutine. Det er klart en ordning, der skal fortsætte, siger Pernille Ehlers.

I Tyskland, Holland og Norge har lignende ordninger betydet, at de unge bilister, når de fylder 18 år, kører pænere og er involveret i færre trafikulykker end de unge bilister, der først har fået kørekort som 18-årig og slippes direkte ud i trafikken uden ledsager.

I alt har 25.000 17-årige fået kørekort i 2018 - det er 3.000 flere end året før.

Krav til 17-årige bilisters ledsager